‘Vrystaat-plattelanders lewe in vrees’Argieffoto: Reint Dykema Die DA het ŉ beroep op die Suid-Afrikaanse Polisiediens (SAPD) gedoen om alles in hul vermoë te doen om die skuldiges vas te trek wat verantwoordelik was vir die moord op vier mense op Vrystaatse plase verlede week. Roy Jankielsohn, DA-lid van die Vrystaatse wetgewer, het gesê dit is onaanvaarbaar dat mense in plattelandse gemeenskappe in die provinsie daagliks moet vrees vir hul lewe. “Ons plattelandse gemeenskappe gaan deurentyd gebuk onder misdaad en te min word gedoen om boere en plaaswerkers te beskerm,” het Jankielsohn gesê. Vier mense is verlede week in drie verskillende plaasaanvalle in die Vrystaat vermoor. Woensdagaand is ŉ 87-jarige boer van die Parys-distrik aangeval en met ŉ hamer doodgeslaan. Donderdag is die liggame van ŉ boer en sy huishulp in ŉ plaashuis naby Wepener gevind. Donderdagaand is Johannes du Randt, ŉ boer van Ladybrand, ook wreed op sy plaas vermoor. “Namens die DA betuig ek my innige medelye met die vriende en families van die slagoffers. Ons doen ŉ beroep op die SAPD om alle moontlike hulpbronne in te span om hierdie gruwelike misdade te ondersoek en die moordenaars aan die pen te laat ry,” het Jankielsohn gesê. “Die DA doen ook weereens ŉ beroep op die SAPD om onmiddellik gespesialiseerde eenhede vir landelike veiligheid op die been te bring om die vlaag van gewelddadige misdade in plattelandse gemeenskappe te beveg. Ek sal aan Fikile Mbalula, minister van polisie, skryf om hom aan te moedig om dadelik op te tree.”